### Beslutning

Godkendt.

### Sagsfremstilling

## Resume og sagens baggrund

Børn og Familieudvalget havde den 4. december 2024 en temadrøftelse om
eventuel revideret ressourcetildelingsmodel på dagtilbudsområdet. I samarbejde med
konsulentfirmaet BDO er der udarbejdet et forslag til ny
ressourcetildelingsmodel på dagtilbudsområdet. Målet med at udarbejde en ny
ressourcetildelingsmodel er at forenkle modellen, og gøre den mere overskuelig.
BDO deltog på Børn- og Familieudvalgets møde den 8. januar 2025 for at uddybe
modellen. Børn - og Familieudvalget skal beslutte forslag til en ny
ressourcetildelingsmodel på dagtilbudsområdet, og BDO deltager til behandlingen
af dette punkt.

## Indstillinger

Direktøren indstiller, at ressourcetildelingsmodellen på dagtilbudsområdet
godkendes.

## Behandling

Børn- og Familieudvalget.

## Sagsfremstilling

Børn og Familieudvalget drøftede den 4. december 2024 rammerne for nuværende
ressourcetildelingsmodel på dagtilbudsområdet. Den nuværende
ressourcetildelingsmodel er udarbejdet i forbindelse med kommunesammenlægningen
i 2006/07.

Baggrunden for at udarbejde en ny ressourcetildelingsmodel er blandt andet,
at der er et ønske om at forenkle modellen med henblik på at skabe
gennemsigtighed, forudsigelighed og et bedre overblik for ledelsen på
dagtilbuddene i forhold til deres budget og muligheder for økonomiske
dispositioner.

I tilknytning til Børn og Familieudvalgets temadrøftelse den 4. december
2024 tilkendegav udvalget ønske om en præsentation af forslag til opdateret
ressourcetildelingsmodel med følgende elementer:

* Klarhed
  over lønudgifter
* Grundtilskud
  til mindre institutioner
* Børnetal
* Minimumsnormering
* Adskillelse
  af dagpleje og daginstitution
* Vedligeholdelse/legepladser

Konsulentfirmaet BDO har i samarbejde med Fagcenter Børn, Læring og
Uddannelse og områdeledere udarbejdet et forslag til en ny model for tildeling
af økonomiske ressourcer til dagtilbudsområdet. BDO deltog den 8. januar 2025
på Børn- og Familieudvalgets møde for at uddybe modellen.

I ressourcetildelingsmodellen er der taget afsæt i budgettildelingen til
dagtilbudsområdet i 2024. Modellen fordeler samme beløb for det samlede
dagtilbudsområdet, og medfører mindre omfordeling imellem de kommunale
dagtilbud, de selvejende dagtilbud og landsbyordningerne.
Der er særskilt tildelingsmodel for henholdsvis dagplejen og daginstitutionerne
indenfor hvert enkelt dagtilbudsområde.

Det forventes, at tildelingsmodellen kan træde i kraft for dagtilbuddenes
budgetter for 2025, såfremt
Børn og Familieudvalget beslutter modellen primo 2025.

*Principper for fordeling af ressourcer*
Nedenfor er oplistet principperne for fordeling af midlerne i den nye
ressourcetildelingsmodel i hovedtræk.

Kommunale daginstitutioner

* Tildelingen er med udgangspunkt i reelle
  lønomkostninger.
* Tildelingen til pædagogisk personale er
  børnetalsafhængig og konkret tildeles et beløb pr. barn, hvor
  vuggestuebørn tildeles det dobbelte af børnehavebørn.
* Der tildeles et fast beløb pr. ressourceplads.
* Landsbyordningen på Sejerø tildeles i dag et
  rammebudget, og dette videreføres i den nye ressourcetildelingsmodel.
* Der tildeles et særligt tilskud til små enheder, som
  også findes i den nuværende model.
* Der tildeles et beløb til områdeledelse samt et
  beløb/en grundtildeling til ledelse per institution for både de kommunale.
* Tildelinger såsom materialer, uddannelse og
  rengøringsartikler er blevet lagt sammen under ”rådighedsbeløb”.

Selvejende daginstitutioner

* Selvejende daginstitutioner tildeles et beløb til
  ledelse, der svarer til, hvad de kommunale daginstitutioner får tildelt
  til ledelse. Derudover også tildeling til vedligeholdelse af udearealer.
* Tildelinger såsom materialer, uddannelse og
  rengøringsartikler er blevet lagt sammen under "rådighedsbeløb".
* Tildelingen til pædagogisk personale er
  børnetalsafhængig og konkret tildeles et beløb pr. barn, hvor
  vuggestuebørn tildeles det dobbelte af børnehavebørn.

## Økonomiske konsekvenser

I den nye tildelingsmodel har man valgt at gøre budgettildelingen mere
afhængig af børnetallet. Det betyder, at budgettet i højere grad end i den
nuværende model følger udviklingen i børnetallet. Når antallet af børn stiger,
vil institutionerne derfor få tildelt et relativt større budget sammenlignet
med den nuværende model. Omvendt vil institutionerne, når børnetallet falder,
få tildelt et relativt mindre budget sammenlignet med den nuværende model. Den
nye model skaber således en tættere sammenhæng mellem børnetallet og det
tildelte budget.

### Sagens forløb

05/02/2025 Børn- og Familieudvalget

Børn- og Familieudvalget godkender modellen med ikrafttrædelse 1. januar 2025.

Gunhild Lassen (S), Alexander Koch (S), Agnete Steffensen (Frit Borgerligt Fællesskab) og Johan Bach (F) ønsker i medfør af standsningsretten, at sagen videresendes til Kommunalbestyrelsens afgørelse.

19/02/2025 Økonomiudvalget

Anbefales.

Inge Mogensen (Socialdemokratiet) og Selma Kristiansen (Socialdemokratiet) tager forbehold.